
RAPORT

asupra proiectului de Lege pentru modificarea Legii nr.216/2004 privind înfiinţarea Administraţiei Naţionale de Meteorologie
În conformitate cu prevederile art. 95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere în fond cu proiectul de Lege pentru modificarea Legii nr.216/2004 privind înfiinţarea Administraţiei Naţionale de Meteorologie, transmis cu adresa nr.PL.X 223 din 10 aprilie 2007 şi înregistrat sub nr.24/178/11.04.2007. 

Proiectul de lege are ca obiect modificarea Legii nr.216/2004 privind înfiinţarea Administraţiei Naţionale de meteorologie, intervenţia legislativă vizând ca personalul aferent activităţilor de meteorologie să beneficieze de toate drepturile prevăzute în legislaţie şi în contractul colectiv de muncă în vigoare, inclusiv de alimentaţia de protecţie necesară la staţiile meteorologice amplasate la altitudini cuprinse între 600 mdM şi 2700 mdM şi la staţiile meteorologice izolate din Delta Dunării. 

La întocmirea raportului, Comisia a avut în vedere avizul favorabil al Consiliului Legislativ, avizul favorabil al Comisiei pentru muncă şi protecţie socială şi avizul favorabil al Comisiei pentru administraţie publică, amenajarea teritoriului şi echilibru ecologic.
Proiectul de Lege pentru modificarea Legii nr.216/2004 privind înfiinţarea Administraţiei Naţionale de Meteorologie face parte din categoria legilor organice, potrivit prevederilor art.73 din Constituţia României, republicată.
La dezbaterea proiectului de lege a participat ca invitat, în conformitate cu prevederile art.54 şi 55 din Regulamentul Camerei Deputaţilor, republicat, domnul Flaviu Lazin, – secretar de stat în cadrul Ministerului Agriculturii, Pădurilor şi Dezvoltării Rurale.

La lucrările comisiei au fost prezenţi 25 de deputaţi, din totalul de 26 membri ai comisiei.
Raportul Comisiei a fost adoptat în unanimitate, în şedinţa din 24 aprilie 2007.
Proiectul de Lege pentru modificarea Legii nr.216/2004 privind înfiinţarea Administraţiei Naţionale de Meteorologie  a fost adoptat  de Senat în şedinţa din  29 martie 2007.
Proiectul de lege, potrivit art.75 alin.(1) şi (3) din Constituţia României, republicată, şi art.92 alin.(9) pct.1 din Regulamentul Camerei Deputaţilor, republicat, este de competenţa decizională a Camerei Deputaţilor.

